
PËR DISA NDRYSHIME DHE SHTESA NË LIGJIN NR. 8561, DATË 22.12.1999, “PËR SHPRONËSIMET DHE MARRJEN NË PËRDORIM TË PËRKOHSHËM 
TË PASURISË, PRONË PRIVATE, PËR INTERES PUBLIK”, TË NDRYSHUAR

	Në mbështetje të neneve 41, 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, bëhen këto ndryshime dhe shtesa:

Neni 1

[bookmark: _Hlk19288629][bookmark: _Hlk19289997]	Në nenin 5 bëhen ndryshimet e mëposhtme:
	1. Në pikën 1, fjalët “ministrit kompetent sipas këtij ligji” zëvendësohen me fjalët “ministrit përgjegjës për zhvillimin urban”.
[bookmark: _Hlk19290216]	2. Pika 2 ndryshohet si më poshtë:
	“2. Kur shpronësimi është kryer me kërkesën e një subjekti juridik privat, ministri përgjegjës për zhvillimin urban i kërkon Agjencisë Shtetërore për Shpronësimin (ASHSH) që, mbi kërkesën paraprake të këtij subjekti, të bëjë kalimin e pronësisë së pasurive të shpronësuara nga shteti në favor të subjektit privat që ka kërkuar shpronësimin, me kushtin që të jetë vërtetuar sipas ligjit realizimi i ndërtimit ose i investimit për interes publik, për të cilin është kryer shpronësimi.”.

Neni 2

	Në nenin 6 bëhen këto ndryshime: 
	1. Pika 1 ndryshohet si më poshtë:
	“1. Në rastet kur pronari ka vdekur ose është shpallur i zhdukur dhe nuk është lëshuar dëshmia e trashëgimisë, Agjencia Shtetërore për Shpronësimin ose subjektet e interesuara për shpronësimin kanë të drejtë të paraqesin kërkesën për lëshimin e dëshmisë së trashëgimisë, sipas rregullave të përcaktuara në Kodin Civil dhe në ligjin për noterinë, në rast se kërkesa nuk është paraqitur ose refuzohet të paraqitet nga subjektet e interesuara.”.
[bookmark: _Hlk19288981]	2. 	Në pikat 2, 3 dhe 5, emërtimi “ministri/a kompetent/e” zëvendësohet me emërtimin “Agjencia Shtetërore për Shpronësimin”.

Neni 3

	Neni 7 riformulohet si më poshtë:

“Neni 7
Objekte të shpronësimit

	Objekte të shpronësimit janë pasuritë e paluajtshme në formën e tokës, të ndërtimeve të çdo lloji, me karakter të përhershëm, pasuritë e luajtshme të treguara në shkronjat “e” dhe “ë”, të nenit 8, të këtij ligji, kulturat bujqësore, si dhe çdo investim tjetër i trupëzuar në tokën bujqësore, që do të shpronësohet.”.

Neni 4

	Në nenin 8 bëhen këto shtesa dhe ndryshime:
	1. Shkronja “ë” riformulohet si më poshtë:
	“ë) Për rastet kur objekte të luajtshme e të paluajtshme, për shkaqe objektive, në kushtet e degradimit ose forcës madhore, krijojnë rrezik të përhershëm për sigurinë dhe shëndetin publik ose krijojnë rreziqe për zhvillimin e qëndrueshëm, në atë shkallë që me gjithë ndihmën e shtetit, këto rreziqe nuk mund të parandalohen nga pronari i tyre.”.
	2. Pas shkronjës “f” shtohet shkronja “g” me këtë përmbajtje:
	“g) Për përballimin e pasojave të fatkeqësisë natyrore, sipas parashikimeve të legjislacionit në fuqi.”.

Neni 5

[bookmark: _Hlk19289604][bookmark: _Hlk19290672]	Në nenet 10, pika 1; 11, pika 2; 12, pikat 1, 2 e 3; 13, pikat 1 e 2; 14, pika 1; 15, pikat 1, 2 dhe 3; 16, pikat 2, 3, 4 e 5; 17, pika 1; 22 dhe 24, pika 1, emërtimi “ministria”, “ministri/a/në kompetente” zëvendësohet me emërtimin “Agjencia/në Shtetërore për Shpronësimin”.

[bookmark: _Hlk19289571]Neni 6

	Në nenin 11 bëhen ndryshimet dhe shtesat e mëposhtme: 
	1. Titulli i nenit ndryshohet si më poshtë: 
	“Ministria përgjegjëse për zhvillimin urban dhe Agjencia Shtetërore për Shpronësimin”.
	2. Pika 1 ndryshohet si më poshtë:
	“1. Kërkesa për shpronësim paraqitet në Agjencinë Shtetërore për Shpronësimin, ndërsa propozimi në Këshillin e Ministrave për miratimin e kërkesës për shpronësim bëhet nga ministri përgjegjës për zhvillimin urban.”.
	3. Pas pikës 4 shtohen pika 5 e 6 me këtë përmbajtje:
	“5. Agjencia Shtetërore për Shpronësimin është institucion në varësi të ministrit përgjegjës për zhvillimin urban, e cila, përveç detyrave të tjera të përcaktuara në këtë ligj, kryen edhe detyrat e mëposhtme:
	a) planifikon dhe trajton kërkesat për shpronësim nga institucionet përkatëse;
	b) përllogarit masën e shpronësimit për çdo pronë të prekur nga shpronësimi;
	c) mbikëqyr ecurinë e procesit të shpronësimeve;
	ç) krijon bazën e të dhënave për të gjitha shpronësimet dhe likuidimet e çdo shpronësimi;
	d) ka të drejtë të hyjë në negociata me subjektet që shpronësohen, për sa i përket vlerës së shpronësimit dhe afatit të shlyerjes së kësaj vlere. Rregullat e hollësishme për mënyrën e negocimit me subjektet e shpronësuara përcaktohen nga Këshilli i Ministrave, me propozimin e ministrit përgjegjës për zhvillimin urban.
	6. 	Këshilli i Ministrave, me propozimin e ministrit përgjegjës për zhvillimin urban, përcakton mënyrën e organizimit dhe të funksionimit të agjencisë.”.

[bookmark: _Hlk19290399]Neni 7
[bookmark: _Hlk19292646]
[bookmark: _Hlk19292672][bookmark: _GoBack]	Në nenin 15, pika 1 ndryshohet si më poshtë:
	“1. Agjencia Shtetërore për Shpronësimin njëkohësisht me njoftimin e kërkesës për shpronësim për interes publik, sipas pikës 1, të nenit 14, të këtij ligji, për të krijuar mundësinë për mbrojtjen e të drejtave dhe të interesave të personave të tretë ndaj ose për shkak të pasurisë, pronë private, që kërkohet të shpronësohet, bën publikimin e kërkesës për shpronësim në Fletoren Zyrtare dhe në faqen e internetit të ASHSH-së.”.

Neni 8

	Në nenin 17 bëhen ndryshimet dhe shtesat e mëposhtme: 
	1. Në pikën 1, në fund të fjalisë shtohen fjalët “dhe llojin e shpërblimit”.
	2. Pas pikës 3 shtohet pika 4 me këtë përmbajtje:
	“4. Masa e shpërblimit për pasuritë, pronë private, që shpronësohen për interes publik, për realizimin e projekteve dhe të investimeve në bazë të një marrëveshjeje ndërkombëtare të ratifikuar me ligj, llogaritet në përputhje me parashikimet e marrëveshjes, në rastet kur atje përcaktohet edhe mënyra e përllogaritjes së masës së shpërblimit.”.

Neni 9

	Neni 19 ndryshohet si më poshtë:

“Neni 19
Llogaritja dhe lloji i shpërblimit

	1. Mbi bazën e vlerës që rezulton nga vlerësimi përfundimtar i objekteve që shpronësohen, përllogaritet masa e shpërblimit përkatës, në masë të njëjtë me vlerën e plotë të tij.
	2. Përjashtimisht kompensimit në vlerë, sipas parashikimeve në këtë ligj, shpërblimi mund të bëhet dhe në natyrë për rastet dhe sipas rregullave që përcaktohen me vendim të Këshillit të Ministrave.”.

[bookmark: _Hlk19293132]Neni 10

	Neni 20 ndryshohet si më poshtë:

 “Neni 20
Propozimi për shpronësim

	1. Me përfundimin e procedurave paraprake të shpronësimit, Agjencia Shtetërore për Shpronësimin i paraqet ministrit përgjegjës për zhvillimin urban propozimin për shpronësim, të shoqëruar me dokumentacionin si më poshtë:
	a) Relacionin përmbledhës për qëllimin, shkakun dhe nevojën e shpronësimit, afatin e fillimit e të mbarimit të shpronësimit, si dhe për afatin e fillimit e të përfundimit të punimeve ose të realizimit të qëllimit të shpronësimit, në të cilin citohen edhe dokumentet që kërkohen në shkronjat “a” deri në “dh”, të nenit 10, të këtij ligji.
	b) Listën përfundimtare të pronarëve të pasurive, pronë private, që shpronësohen ose që zhvlerësohen, e cila përmban edhe të dhënat identifikuese për aktet përkatëse kadastrale, si dhe listën e personave të tretë, të drejtat e të cilëve duhet të kompensohen për shkak të shpronësimit.
	c) Dokumentacionin që citon bazën ligjore përkatëse për vlerësimin e pasurive që shpronësohen e zhvlerësohen, e të drejtave të të tretëve që lidhen me to, dhe të masës së shpërblimit apo kompensimit të propozuar.
	2. Ministri, në rast se dokumentacioni i paraqitur në pikën 1, të këtij neni, është i plotë, dërgon në Këshillin e Ministrave projektvendimin për miratimin e shpronësimit.”.
[bookmark: _Hlk19293811]
Neni 11

	Neni 25 ndryshohet si më poshtë:

“Neni 25

Regjistrimi i ri i pasurive të shpronësuara

	Pasuritë pronë private, të shpronësuara, duhet të regjistrohen sipas ligjit. Ky regjistrim duhet të kryhet nga Agjencia Shtetërore e Kadastrës, brenda 30 ditëve, nga data e marrjes së vendimit të Këshillit të Ministrave për shpronësimin.”.

DISPOZITA KALIMTARE

Neni 12

	Procedurat e shpronësimit, të nisura përpara ngritjes së Agjencisë Shtetërore për Shpronësimin, do të vijojnë të kryhen nga ministritë kompetente, sipas dispozitave që kanë qenë në fuqi në çastin e nisjes së procedurave.

[bookmark: _Hlk19293994]Neni 13

	Ngarkohen Këshilli i Ministrave dhe ministri përgjegjës për zhvillimin urban që, brenda 3 muajve nga hyrja në fuqi e këtij ligji, të nxjerrin aktet nënligjore në zbatim të nenit 5, pika 6, të këtij ligji.
Neni 14

Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

																			KRYETAR
Gramoz Ruçi

Miratuar në datën 12.2.2020.

